title: 2018 m. gruodžio 14 d. Komisijos sprendimas (ES) 2018/1996, kuriuo nustatomos informacijos teikimo duomenų subjektams ir tam tikrų jų teisių apribojimo tvarkant asmens duomenis prekybos apsaugos ir prekybos politikos tyrimų tikslais vidaus taisyklės

text:
17.12.2018

                  LT

                  Europos Sąjungos oficialusis leidinys

                  L 320/40

         KOMISIJOS SPRENDIMAS (ES) 2018/1996
         2018 m. gruodžio 14 d.
         kuriuo nustatomos informacijos teikimo duomenų subjektams ir tam tikrų jų teisių apribojimo tvarkant asmens duomenis prekybos apsaugos ir prekybos politikos tyrimų tikslais vidaus taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnio 1 dalį,
         kadangi:

                     (1)

                     remdamasi Europos Parlamento ir Tarybos reglamentais (ES) 2015/478 (1), (ES) 2015/755 (2), (ES) 2016/1036 (3) ir (ES) 2016/1037 (4) suteiktais įgaliojimais Komisija vykdo Sąjungos prekybos politiką;

                     (2)

                     vykdant prekybos apsaugos tyrimus neišvengiamai tvarkomi asmens duomenys, kaip apibrėžta Europos Parlamento ir Tarybos reglamento (ES) 2018/1725 (5) 3 straipsnio 1 dalyje. Komisija renka tyrimams svarbią informaciją, įskaitant asmens duomenis. Nepažeidžiant reikalavimo apsaugoti konfidencialią informaciją, visa bet kurios tyrimo šalies pateikta informacija turėtų būti nedelsiant pateikiama kitoms tyrime dalyvaujančioms suinteresuotosioms šalims, suteikiant joms galimybę susipažinti su nekonfidencialia byla. Šiuos duomenis perduoti būtina ir teisiškai privaloma suinteresuotųjų šalių teisiniams reikalavimams apginti. Už Komisijai tenkančias prekybos politikos ir prekybos apsaugos sritis iš esmės atsakingas Prekybos generalinis direktoratas (toliau – Prekybos GD), kurio organizaciniai padaliniai atlieka duomenų valdytojo funkciją;

                     (3)

                     pavyzdžiui, Komisija tvarko tokius asmens duomenis kaip tapatybės, kontaktiniai, profesiniai bei su tyrimo dalyku susiję arba ryšium su juo pateikti duomenys. Asmens duomenys saugomi saugioje elektroninėje aplinkoje, apsaugotoje nuo neteisėtos prieigos ar duomenų perdavimo asmenims už Komisijos ribų. Tam tikri asmens duomenys gali būti talpinami atskiroje elektroninėje aplinkoje, kurios prieigą turi tik kontroliuojamas su tyrimu susijusių šalių skaičius. Už tyrimą atsakingos Komisijos tarnybos saugo asmens duomenis tol, kol tyrimas baigiamas. Administracinio saugojimo laikotarpis, pradedamas skaičiuoti nuo tyrimo pabaigos, yra 5 metai. Pasibaigus saugojimo laikotarpiui su byla susijusi informacija, įskaitant asmens duomenis, perduodama Komisijos istoriniam archyvui (6);

                     (4)

                     atlikdama savo užduotis Komisija privalo paisyti fizinių asmenų teisių, susijusių su asmens duomenų tvarkymu, pripažįstamų pagal Europos Sąjungos pagrindinių teisių chartijos 8 straipsnio 1 dalį ir Sutarties 16 straipsnio 1 dalį, ir Reglamente (ES) 2018/1725 numatytų teisių. Komisija taip pat turi laikytis griežtų konfidencialumo taisyklių, nustatytų Reglamento (ES) 2016/1036 19 straipsnyje, Reglamento (ES) 2016/1037 29 straipsnyje, Reglamento (ES) 2015/478 8 straipsnyje ir Reglamento (ES) 2015/755 5 straipsnyje;

                     (5)

                     tam tikromis aplinkybėmis būtina suderinti Reglamente (ES) 2018/1725 numatytas duomenų subjektų teises ir poreikį veiksmingai vykdyti tyrimus bei visapusiškai paisyti kitų duomenų subjektų pagrindinių teisių ir laisvių. Tuo tikslu Komisija turi galimybę pagal Reglamento (ES) 2018/1725 25 straipsnio 1 dalies c, g ir h punktus apriboti 14–17, 19, 20 ir 35 straipsnių taikymą ir 4 straipsnio 1 dalies a punkte nustatyto skaidrumo principo taikymą tiek, kiek jo nuostatos atitinka to reglamento 14–17, 19, 20 ir 35 straipsniuose numatytas teises ir prievoles;

                     (6)

                     norint užtikrinti, kad prekybos apsaugos tyrimai būtų vykdomi veiksmingai, bet laikantis asmens duomenų apsaugos standartų, nustatytų Reglamente (ES) 2018/1725, kuriuo pakeistas Europos Parlamento ir Tarybos reglamentas (EB) Nr. 45/2001 (7), reikia priimti vidaus taisykles, pagal kurias Komisija galėtų apriboti duomenų subjektų teises pagal Reglamento (ES) 2018/1725 25 straipsnio 1 dalies c, g ir h punktus;

                     (7)

                     todėl reikia nustatyti vidaus taisykles, kurios būtų taikomos visoms duomenų tvarkymo operacijoms, kurias Komisija atlieka vykdydama savo funkcijas, susijusias su prekybos apsaugos srities tyrimais. Šios taisyklės turėtų būti taikomos duomenų tvarkymo operacijoms, atliekamoms prieš pradedant tyrimus, tyrimų metu ir stebint tyrimų išvadų įgyvendinimą;

                     (8)

                     siekdama laikytis Reglamento (ES) 2018/1725 14, 15 ir 16 straipsnių, Komisija turėtų skaidriai ir nuosekliai, paskelbdama savo interneto svetainėje pranešimą apie duomenų apsaugą, informuoti visus asmenis apie savo veiklą, susijusią su jų asmens duomenų tvarkymu, ir apie jų teises. Kai tinkama, Komisija turėtų taikyti papildomų apsaugos priemonių, kad užtikrintų, jog kiekvienas duomenų subjektas būtų tinkamai informuotas;

                     (9)

                     remdamasi Reglamento (ES) 2018/1725 25 straipsniu Komisija taip pat gali apriboti informacijos teikimą duomenų subjektams ir kitų jų teisių taikymą, kad būtų apsaugoti jos vykdomi prekybos apsaugos tyrimai ir užtikrintos kitų su tais tyrimais susijusių asmenų teisės;

                     (10)

                     be to, tam, kad Komisija galėtų veiksmingai bendradarbiauti, jai gali reikėti apriboti duomenų subjektų teisių taikymą, kad būtų galima apsaugoti duomenų tvarkymo operacijas, kurias vykdo kitos Sąjungos institucijos, organai, tarnybos ir agentūros arba valstybių narių kompetentingos institucijos. Tuo tikslu Komisija turėtų konsultuotis su tomis institucijomis, organais, agentūromis ir valdžios institucijomis dėl atitinkamų apribojimų taikymo priežasčių ir apribojimų būtinumo ir proporcingumo;

                     (11)

                     be to, kad Komisija galėtų, kaip privalo, bendradarbiauti su trečiosiomis valstybėmis ar tarptautinėmis organizacijomis ir atitinkamai apsaugoti svarbų bendrą Sąjungos viešąjį interesą, jai taip pat gali reikėti apriboti informacijos teikimą duomenų subjektams ir jų kitų teisių taikymą, kai tai susiję su iš trečiųjų valstybių ar tarptautinių organizacijų gautais asmens duomenimis. Vis dėlto tam tikromis aplinkybėmis duomenų subjekto interesas ar pagrindinės teisės gali būti viršesni už suinteresuotumą tarptautiniu bendradarbiavimu;

                     (12)

                     Komisija turėtų skaidriai administruoti visus apribojimus ir registruoti kiekvieno jų taikymą atitinkamoje įrašų saugojimo sistemoje;

                     (13)

                     remiantis Reglamento (ES) 2018/1725 25 straipsnio 8 dalimi, duomenų valdytojai gali atidėti informacijos apie apribojimo taikymo priežastis pateikimą duomenų subjektui, jos nepateikti arba atsisakyti ją pateikti, jei ją pateikus būtų kaip nors trukdoma pasiekti apribojimo tikslą. Tai visų pirma taikoma Reglamento (ES) 2018/1725 16 ir 35 straipsniuose numatytų teisių apribojimui;

                     (14)

                     Komisija turėtų reguliariai peržiūrėti nustatytus apribojimus, norėdama užtikrinti, kad duomenų subjekto teisės būti informuotam pagal Reglamento (ES) 2018/1725 16 ir 35 straipsnius apribojamos tik tol, kol tai būtina Komisijos prekybos apsaugos tyrimams vykdyti;

                     (15)

                     jei apribojamos kitos duomenų subjektų teisės, duomenų valdytojas turėtų įvertinti kiekvieną atvejį atskirai ir nuspręsti, ar pranešus apie tą apribojimą būtų trukdoma pasiekti jo tikslą;

                     (16)

                     Europos Komisijos duomenų apsaugos pareigūnas turėtų vykdyti nepriklausomą apribojimų taikymo peržiūrą, kad būtų užtikrinama, kad laikomasi šio sprendimo;

                     (17)

                     Reglamentas (EB) Nr. 45/2001 pakeistas Reglamentu (ES) 2018/1725 netaikant pereinamojo laikotarpio, t. y. nuo pastarojo įsigalimo dienos. Reglamente (EB) Nr. 45/2001 buvo numatyta galimybė apriboti tam tikras duomenų subjektų teises. Siekiant išvengti pavojaus prekybos politikai ir prekybos apsaugos tyrimų vykdymui, šis sprendimas turėtų būti taikomas nuo Reglamento (ES) 2018/1725 įsigaliojimo dienos;

                     (18)

                     Europos duomenų apsaugos priežiūros pareigūnas pateikė savo nuomonę 2018 m. lapkričio 30 d.,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Šiame sprendime nustatomos taisyklės, pagal kurias Komisija, vykdydamas prekybos politiką ir prekybos apsaugos tyrimus, turi informuoti duomenų subjektus apie jų duomenų tvarkymą, kaip nustatyta Reglamento (ES) 2018/1725 14, 15 ir 16 straipsniuose.
               Jame taip pat nustatomos sąlygos, kuriomis Komisija gali apriboti Reglamento (ES) 2018/1725 4, 14–17, 19, 20 ir 35 straipsnių taikymą, kaip nustatyta to reglamento 25 straipsnio 1 dalies c, g ir h punktuose.

               2.   Šis sprendimas taikomas asmens duomenų tvarkymui, kurį Komisija vykdo imdamasi veiksmų savo užduotims, nurodytoms reglamentuose (ES) 2016/1036, (ES) 2016/1037, (ES) 2015/478 ir (ES) 2015/755, atlikti arba ryšium su tais veiksmais.

               3.   Šis sprendimas taikomas asmens duomenų tvarkymui, kurį vykdo visos Komisijos tarnybos, tvarkydamos asmens duomenis, kurie pateikiami informacijoje, kurią jos turi perduoti Komisijai, arba asmens duomenis, kuriuos Komisija jau tvarko imdamasi šio straipsnio 2 dalyje nurodytų veiksmų arba ryšium su tais veiksmais.

            2 straipsnis
            Taikytinos išimtys ir apribojimai

               1.   Vykdydama savo pareigas, susijusias su Reglamento (ES) 2018/1725 numatytomis duomenų subjektų teisėmis, Komisija atsižvelgia į tai, ar taikomos kurios nors iš tame reglamente nustatytų išimčių.

               2.   Laikydamasi šio sprendimo 3–7 straipsnių Komisija gali apriboti Reglamento (ES) 2018/1725 14–17, 19, 20 ir 35 straipsnių taikymą ir to reglamento 4 straipsnio 1 dalies a punkte nustatyto skaidrumo principo taikymą tiek, kiek jo nuostatos atitinka to reglamento 14–17, 19, 20 ir 35 straipsniuose numatytas teises ir prievoles, jei naudojantis tomis teisėmis ir prievolėmis kiltų pavojus Komisijos prekybos politikos ir prekybos apsaugos veiksmų tikslams ar būtų daromas neigiamas poveikis kitų duomenų subjektų teisėms ir laisvėms.

               3.   Laikydamasi šio sprendimo 3–7 straipsnių Komisija taip pat gali apriboti šio straipsnio 2 dalyje nurodytas teises ir prievoles, susijusias su asmens duomenimis, gautais iš kitų Sąjungos institucijų, organų, agentūrų ir tarnybų, valstybių narių kompetentingų institucijų ar trečiųjų valstybių arba tarptautinių organizacijų, esant šioms sąlygoms:

                           a)

                           jei kitos Sąjungos institucijos, organai, agentūros ir tarnybos galėtų apriboti naudojimąsi tomis teisėmis ir prievolėmis, remdamiesi kitais aktais, nurodytais Reglamento (ES) 2018/1725 25 straipsnyje, arba to reglamento IX skyriumi, Europos Parlamento ir Tarybos reglamentu (ES) 2016/794 (8) arba Tarybos reglamentu (ES) 2017/1939 (9);

                           b)

                           jei valstybių narių kompetentingos institucijos galėtų apriboti naudojimąsi tomis teisėmis ir prievolėmis, remdamosi Europos Parlamento ir Tarybos reglamento (ES) 2016/679 (10) 23 straipsnyje nurodytais aktais arba pagal nacionalines priemones, kuriomis į nacionalinę teisę perkeliamos Europos Parlamento ir Tarybos direktyvos (ES) 2016/680 (11) 13 straipsnio 3 dalis, 15 straipsnio 3 dalis arba 16 straipsnio 3 dalis;

                           c)

                           jei naudojantis tomis teisėmis ir prievolėmis galėtų kilti pavojus Komisijos bendradarbiavimui su trečiosiomis valstybėmis ar tarptautinėmis organizacijomis vykdant prekybos apsaugos tyrimus.

                     Prieš taikydama apribojimus pirmos pastraipos a ir b punktuose nurodytomis aplinkybėmis Komisija konsultuojasi su atitinkamomis Sąjungos institucijomis, organais, agentūromis ir tarnybomis arba valstybių narių kompetentingomis institucijomis, nebent Komisijai aišku, kad apribojimo taikymas numatytas viename iš tuose punktuose nurodytų aktų.
               Pirmos pastraipos c punktas netaikomas, jei duomenų subjektų interesai ar pagrindinės teisės ir laisvės yra viršesni nei Komisijos suinteresuotumas bendradarbiauti su trečiosiomis valstybėmis ar tarptautinėmis organizacijomis.

               4.   1, 2 ir 3 dalimis nedaromas poveikis kitų Komisijos sprendimų, kuriais nustatomos informacijos teikimo duomenų subjektams ir tam tikrų teisių apribojimo pagal Reglamento (ES) 2018/1725 25 straipsnį vidaus taisyklės, taikymui ir Komisijos darbo tvarkos taisyklių 23 straipsnio taikymui.

            3 straipsnis
            Informacijos teikimas duomenų subjektams

               1.   Savo interneto svetainėje Komisija skelbia pranešimą apie duomenų apsaugą, kuriuo visi duomenų subjektai informuojami apie jos prekybos apsaugos veiklą, kurią vykdant tvarkomi jų asmens duomenys. Kai tinkama, Komisija užtikrina, kad kiekvienas duomenų subjektas būtų tinkamai informuotas.

               2.   Jei Komisija visiškai ar iš dalies apriboja informacijos teikimą duomenų subjektams, kurių duomenys tvarkomi prekybos politikos ar prekybos apsaugos tyrimų tikslais, ji saugo ir registruoja įrašus apie apribojimo priežastis pagal 6 straipsnį.

            4 straipsnis
            Duomenų subjektų teisė susipažinti su duomenimis, teisė reikalauti ištrinti duomenis ir teisė apriboti duomenų tvarkymą

               1.   Jei Komisija visiškai ar iš dalies apriboja duomenų subjektų teisę susipažinti su asmens duomenimis, teisę reikalauti ištrinti duomenis ar teisę apriboti duomenų tvarkymą, kaip nurodyta Reglamento (ES) 2018/1725 atitinkamai 17, 19 ir 20 straipsniuose, ji, atsakydama į atitinkamo duomenų subjekto prašymą susipažinti, ištrinti ar apriboti tvarkymą, informuoja atitinkamą duomenų subjektą apie pritaikytą apribojimą ir pagrindines jo priežastis bei galimybę pateikti skundą Europos duomenų apsaugos priežiūros pareigūnui arba teismine tvarka kreiptis į Europos Sąjungos Teisingumo Teismą.

               2.   1 dalyje nurodytos informacijos apie apribojimo priežastis teikimas gali būti atidėtas, ji gali būti nepateikta arba gali būti atsisakyta ją pateikti tol, kol ją pateikus būtų trukdoma siekti apribojimo tikslo.

               3.   Komisija saugo įrašus apie apribojimo priežastis pagal 6 straipsnį.

               4.   Jei visiškai arba iš dalies apribojama teisė susipažinti, duomenų subjektas naudojasi savo teise susipažinti su duomenimis per Europos duomenų apsaugos priežiūros pareigūną, kaip nustatyta Reglamento (ES) 2018/1725 25 straipsnio 6, 7 ir 8 dalyse.

            5 straipsnis
            Pranešimas duomenų subjektams apie asmens duomenų saugumo pažeidimus
            Jei Komisija apriboja pranešimą duomenų subjektui apie asmens duomenų saugumo pažeidimą, kaip nurodyta Reglamento (ES) 2018/1725 35 straipsnyje, ji saugo ir registruoja įrašus apie apribojimo priežastis pagal šio sprendimo 6 straipsnį.

            6 straipsnis
            Įrašų apie apribojimus saugojimas ir registravimas

               1.   Komisija saugo įrašus apie visų pagal šį sprendimą taikomų apribojimų priežastis, įskaitant apribojimų būtinybės ir proporcingumo vertinimą, atsižvelgdama į atitinkamas Reglamento (ES) 2018/1725 25 straipsnio 2 dalies nuostatas.
               Tuo tikslu įraše nurodoma, kaip naudojantis teise kiltų pavojus prekybos politikos ir prekybos apsaugos tyrimų tikslams arba pagal 2 straipsnio 2 ar 3 dalis taikomų apribojimų tikslams, arba būtų daromas neigiamas poveikis kitų duomenų subjektų teisėms ir laisvėms.

               2.   Įrašas ir, kai taikoma, dokumentai, kuriuose pateikiami pagrindžiantys faktiniai ir teisiniai elementai, registruojami. Paprašius jie pateikiami Europos duomenų apsaugos priežiūros pareigūnui.

            7 straipsnis
            Apribojimų taikymo trukmė

               1.   3, 4 ir 5 straipsniuose nurodyti apribojimai taikomi tol, kol galioja juos pagrindžiančios priežastys.

               2.   Jei 3 ar 5 straipsnyje nurodyto apribojimo priežastys nebegalioja, Komisija nebetaiko apribojimo ir nurodo duomenų subjektui esmines apribojimo priežastis. Tuo pat metu Komisija informuoja duomenų subjektą apie galimybę bet kuriuo metu pateikti skundą Europos duomenų apsaugos priežiūros pareigūnui arba teismine tvarka kreiptis į Europos Sąjungos Teisingumo Teismą.

               3.   Komisija peržiūri 3 ir 5 straipsniuose nurodyto apribojimo taikymą kas šešis mėnesius nuo jo nustatymo ir baigdama tyrimą. Vėliau Komisija ir (arba) duomenų valdytojas kartą per metus atlieka stebėseną dėl poreikio toliau taikyti apribojimą ir (arba) atidėjimą.

            8 straipsnis
            Europos Komisijos duomenų apsaugos pareigūno atliekama peržiūra

               1.   Nepagrįstai nedelsiant duomenų apsaugos pareigūnui pranešama apie visus atvejus, kai pagal šį sprendimą apribojamos duomenų subjektų teisės. Paprašius duomenų apsaugos pareigūnui sudaromos sąlygos susipažinti su įrašais ir visais dokumentais, kuriuose pateikiami pagrindžiantys faktiniai ir teisiniai elementai.

               2.   Duomenų apsaugos pareigūnas gali prašyti peržiūrėti apribojimus. Duomenų apsaugos pareigūnas raštu informuojamas apie peržiūros, kurią prašyta atlikti, rezultatus.

            9 straipsnis
            Įsigaliojimas
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2018 m. gruodžio 11 d.

            Priimta Briuselyje 2018 m. gruodžio 14 d.

                  Komisijos vardu

                  Pirmininkas

               Jean-Claude JUNCKER

            (1)  2015 m. kovo 11 d. Europos Parlamento ir Tarybos reglamentas (ES) 2015/478 dėl bendrų importo taisyklių (OL L 83, 2015 3 27, p. 16).

            (2)  2015 m. balandžio 29 d. Europos Parlamento ir Tarybos reglamentas (ES) 2015/755 dėl bendrų importo iš tam tikrų trečiųjų šalių taisyklių (OL L 123, 2015 5 19, p. 33).

            (3)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

            (4)  2016 m. birželio 8 d. Europos Parlamento ir Tarybos reglamentas (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (OL L 176, 2016 6 30, p. 55).

            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (6)  Bylų saugojimas Komisijoje reglamentuojamas Bendruoju bylų saugojimo terminų sąrašu – norminiu dokumentu (paskutinė jo versija – SEC(2012) 713), kuriame nustatyti įvairių rūšių Komisijos bylų saugojimo terminai.

            (7)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

            (8)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).

            (9)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).

            (10)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (11)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuria panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


title: 2018 m. lapkričio 29 d. Tarybos sprendimas (ES) 2018/2027 dėl pozicijos, kurios Europos Sąjungos vardu turi būti laikomasi Tarptautinėje civilinės aviacijos organizacijoje, dėl aplinkos apsaugos srityje taikomos Tarptautinės aviacijos išmetamo anglies dioksido kiekio kompensavimo ir mažinimo sistemos (CORSIA) tarptautinių standartų ir rekomenduojamos praktikos aprašo pirmos redakcijos

text:
20.12.2018

                  LT

                  Europos Sąjungos oficialusis leidinys

                  L 325/25

         TARYBOS SPRENDIMAS (ES) 2018/2027
         2018 m. lapkričio 29 d.
         dėl pozicijos, kurios Europos Sąjungos vardu turi būti laikomasi Tarptautinėje civilinės aviacijos organizacijoje, dėl aplinkos apsaugos srityje taikomos Tarptautinės aviacijos išmetamo anglies dioksido kiekio kompensavimo ir mažinimo sistemos (CORSIA) tarptautinių standartų ir rekomenduojamos praktikos aprašo pirmos redakcijos
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     1947 m. balandžio 4 d. įsigaliojo Čikagos tarptautinė civilinės aviacijos konvencija (toliau – Konvencija), kuria siekiama reguliuoti tarptautinį oro susisiekimą. Ja įsteigta Tarptautinė civilinės aviacijos organizacija (ICAO);

                     (2)

                     Sąjungos valstybės narės yra Konvencijos susitariančiosios valstybės ir ICAO narės, o Sąjunga turi stebėtojos statusą tam tikrose ICAO įstaigose;

                     (3)

                     pagal Konvencijos 54 straipsnį ICAO taryba turi priimti tarptautinius standartus ir rekomenduojamą praktiką;

                     (4)

                     2015 m. gruodžio mėn. vykusi 21-a Jungtinių Tautų bendrosios klimato kaitos konvencijos šalių konferencija buvo sėkmingai pabaigta Paryžiaus susitarimo sudarymu. Paryžiaus susitarimo tikslas – užtikrinti, kad vidutinės pasaulio temperatūros didėjimas būtų gerokai mažesnis nei 2 °C, palyginti su ikipramoninio laikotarpio lygiu, ir dėti pastangas, kad temperatūros didėjimas neviršytų to lygio 1,5 °C. Prie šio išmetamųjų teršalų kiekio mažinimo turėtų prisidėti visi ekonomikos sektoriai, įskaitant tarptautinę aviaciją;

                     (5)

                     2016 m. 39-oje ICAO generalinėje asamblėjoje rezoliucija A39–3 nuspręsta išvystyti pasaulinį rinkos mechanizmą, kuriuo siekiama užtikrinti, kad tarptautinės aviacijos išmetamas šiltnamio efektą sukeliančių dujų kiekis neviršytų 2020 m. lygio. Sąjungos pozicija tuo klausimu buvo nustatyta Tarybos sprendimu (ES) 2016/915 (1);

                     (6)

                     2018 m. birželio 27 d. vykusiame 10-ame ICAO tarybos 214-os sesijos posėdyje ji priėmė Konvencijos 16 priedo IV tomo (Tarptautinės aviacijos išmetamo anglies dioksido kiekio kompensavimo ir mažinimo sistema (CORSIA)) tarptautinių standartų ir rekomenduojamos praktikos aprašo pirmą redakciją;

                     (7)

                     į CORSIA įtrauktos taisyklės gali tapti privalomos pagal Konvenciją laikantis Konvencijoje nustatytų ribų. Pagal galiojančius tarptautinius oro susisiekimo susitarimus jos taip pat gali tapti privalomos Sąjungai ir jos valstybėms narėms;

                     (8)

                     pagal Konvencijos 90 straipsnį, jei dauguma susitariančiųjų valstybių iki tam tikro termino neišreikš savo nepritarimo, CORSIA įsigalios praėjus trims mėnesiams po termino išreikšti nepritarimą;

                     (9)

                     Konvencijos 38 straipsnyje kalbama apie nukrypimus nuo tarptautinių standartų ir procedūrų. Pagal tą straipsnį bet kuri susitariančioji šalis, kuriai praktiniu požiūriu pernelyg sudėtinga visais atžvilgiais laikytis kurio nors tarptautinio standarto ar procedūros arba visapusiškai suderinti savo taisykles ar praktiką su kuriuo nors iš dalies pakeistu tarptautiniu standartu ar procedūra arba kuri nusprendžia, kad jai būtina priimti taisykles ar praktiką, kokiu nors konkrečiu aspektu besiskiriančius nuo tų, kurie nustatyti tarptautiniu standartu, turi nedelsdama pranešti ICAO apie savo ir tos, kuri nustatyta tarptautiniu standartu, praktikos skirtumus;

                     (10)

                     2018 m. liepos 20 d. ICAO išsiuntė valstybėms skirtą raštą Nr. AN 1/17.14–18/78 (toliau – Valstybėms skirtas raštas), kuriuo susitariančiųjų valstybių narių prašoma, pirma, pranešti apie bet kokį nepritarimą bet kuriai CORSIA daliai iki 2018 m. spalio 22 d. ir, antra, pranešti apie bet kokius nacionalinės praktikos ir CORSIA skirtumus bei numatomą atitikties datą iki 2018 m. gruodžio 1 d.;

                     (11)

                     CORSIA turi būti pradėta taikyti lėktuvų operatoriams, per kurių tarptautinius skrydžius, vykdomus lėktuvais, kurių maksimali sertifikuota kilimo masė yra didesnė nei 5 700 kg, išskyrus humanitarinės, medicinos pagalbos ir gaisrų gesinimo skrydžius, per metus išmetama daugiau nei 10 000 tonų CO2;

                     (12)

                     CORSIA nustatyti stebėsenos, ataskaitų teikimo ir tikrinimo (toliau – SATT) reikalavimai turi būti taikomi nuo 2019 m. sausio 1 d.;

                     (13)

                     nuo 2021 m. sausio 1 d. iki 2035 m. gruodžio 31 d. CORSIA kompensavimo reikalavimai turi būti taikomi lėktuvų operatoriams, vykdantiems tarptautinius skrydžius (kaip apibrėžta II dalies 1 skyriaus 1.1.2 punkte ir II dalies 2 skyriaus 2.1 punkte) tarp susitariančiųjų valstybių, nurodytų būsimame ICAO dokumente, pavadintame „CORSIA valstybių poros, kurioms taikomas 3 skyrius“;

                     (14)

                     tikslinga nustatyti poziciją, kurios Sąjungos vardu turi būti laikomasi, teikiant atsakymą į Valstybėms skirtą raštą. To reikia dėl to, kad CORSIA gali smarkiai paveikti Sąjungos teisės, ypač Europos Parlamento ir Tarybos direktyvos 2003/87/EB (2), turinį;

                     (15)

                     atsižvelgiant į tai, kad CORSIA padėtų padaryti reikšmingą pažangą tarptautiniu mastu, apie nepritarimą neturėtų būti pranešama pagal Konvencijos 90 straipsnį;

                     (16)

                     Sąjunga visiškai remia ICAO pastangas pradėti kuo greičiau vykdyti CORSIA. Remdamasi Direktyva 2003/87/EB Komisija šiuo metu CORSIA SATT reikalavimus perkelia į Sąjungos aktus, numatydama jų įsigaliojimą iki 2019 m. sausio mėn. Be to, Komisija Europos Parlamentui ir Tarybai turi pateikti ataskaitą, kurioje apsvarstys, kaip tas priemones įgyvendinti Sąjungos teisėje. Pagal Valstybėms skirtą raštą nurodytas terminas, iki kurio turi būti pranešta apie galimus skirtumus, yra per trumpas, kad Sąjunga spėtų iki jo pritaikyti savo nuostatas prie CORSIA. Todėl tam, kad ICAO galėtų visapusiškai atsižvelgti į dabartinę teisinę padėtį Sąjungos lygmeniu ir į pradėtą darbą SATT srityje, valstybės narės atsakyme į Valstybėms skirtą raštą turėtų pranešti apie skirtumus pagal prie šio sprendimo pridėtą papildymą;

                     (17)

                     Direktyvos 2003/87/EB 28b straipsnio 2 ir 3 dalyse išdėstyti tolesni veiksmai, atliktini atsižvelgus į ICAO veiklos rezultatus. Tikslinga ICAO informuoti apie tų nuostatų sąlygas;

                     (18)

                     Sąjungos pozicija turi būti pareikšta Sąjungos valstybių narių, kurios yra ICAO narės,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi, teikiant atsakymą į 2018 m. liepos 20 d. valstybėms skirtą Tarptautinės civilinės aviacijos organizacijos raštą Nr. AN 1/17.14–18/78, išdėstyta prie šio sprendimo pridėtame papildyme.

            2 straipsnis
            1 straipsnyje nurodytą Sąjungos poziciją pareiškia Sąjungos valstybės narės, kurios yra ICAO narės.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 29 d.

                  Tarybos vardu

                  Pirmininkė

               M. SCHRAMBÖCK

            (1)  2016 m. gegužės 30 d. Tarybos sprendimas (ES) 2016/915 dėl pozicijos, kurios Europos Sąjungos vardu turi būti laikomasi dėl tarptautinio dokumento, kuris turi būti parengtas ICAO institucijose ir kuriuo ketinama numatyti nuo 2020 m. įgyvendinti bendrą pasaulinę rinka grindžiamą priemonę tarptautinės aviacijos išmetamiesiems teršalams (OL L 153, 2016 6 10, p. 32).

            (2)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Sąjungoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

            PAPILDYMAS
            Dėl ICAO valstybėms skirto rašto AN 1/17.14–18/78 C PRIEDĄ (PRANEŠIMAS APIE ATITIKTĮ 16 PRIEDO IV TOMUI ARBA SKIRTUMUS JO ATŽVILGIU) pranešama apie šiuos skirtumus ir pateikiami tokie paaiškinimai šiuo klausimu:

               Bendri aspektai

            Sąjunga ir jos valstybės narės tvirtai remia ICAO pastangas pradėti taikyti tarptautinei aviacijai skirtą pasaulinę rinka grindžiamą priemonę, kad būtų prisidėta prie kovos su klimato kaita.
            (įrašykite savo valstybę) visiškai remia ICAO pastangas, kad CORSIA kuo greičiau pradėtų veikti. Remdamasi Direktyva 2003/87/EB Europa šiuo metu CORSIA stebėsenos, ataskaitų teikimo ir tikrinimo (SATT) reikalavimus perkelia į Sąjungos aktus; jie turėtų įsigalioti iki 2019 m. sausio mėn. Terminas, per kurį turi būti pranešta apie galimus skirtumus pagal Valstybėms skirtą raštą AN 1/17.14–18/78, yra per trumpas, kad per jį Sąjunga galėtų priimti Sąjungos teisės aktų pritaikymus.
            Šiame etape esama tam tikrų Direktyvos 2003/87/EB bei Komisijos priimtų išsamių taisyklių ir CORSIA skirtumų. Tai taikoma tiek SATT reikalavimams, tiek kompensavimo reikalavimams.
            Atsižvelgiant į šiuos abu reikalavimų rinkinius, tikslinga priminti dabartinę Direktyvos 2003/87/EB taikymo sritį. Ši direktyva taikoma nepriklausomai nuo lėktuvo operatoriaus nacionalinės priklausomybės ir iš esmės apima visus skrydžius iš aerodromų, esančių valstybių narių, kurioms taikoma Sutartis, teritorijose, arba į juos. Direktyva 2003/87/EB taikoma visiems be išimties skrydžiams valstybėse narėse ir (arba) EEE šalyse ir tarp jų.

               SATT reikalavimai

            CORSIA nustatyti SATT reikalavimai turi būti pradėti taikyti nuo 2019 m. sausio 1 d.
            Nuo 2018 m. gruodžio 1 d. taikomos šios srities Europos Sąjungos taisyklės išdėstytos visų pirma 2003 m. spalio 13 d. Europos Parlamento ir Tarybos direktyvoje 2003/87/EB, nustatančioje šiltnamio efektą sukeliančių dujų emisijos leidimų sistemą Sąjungoje. Ta direktyva yra išsamių šios srities nuostatų, išdėstytų 2012 m. birželio 21 d. Komisijos reglamente (ES) Nr. 600/2012 dėl išmetamo šiltnamio efektą sukeliančių dujų kiekio ataskaitų ir tonkilometrių duomenų ataskaitų patikros ir vertintojų akreditavimo pagal Direktyvą 2003/87/EB ir 2012 m. birželio 21 d. Komisijos reglamente (ES) Nr. 601/2012 dėl išmetamųjų šiltnamio efektą sukeliančių dujų kiekio stebėsenos ir ataskaitų teikimo pagal Direktyvą 2003/87/EB, teisinis pagrindas.
            Pažymėtina, kad Europos Komisija šiuo metu rengiasi priimti reglamentus, kuriais, atsižvelgiant į pirmiau išdėstytus bendrus aspektus, turėtų būti pašalinti skirtumai 16 priedo IV tomo pirmoje redakcijoje išdėstytų CORSIA stebėsenos, ataskaitų teikimo ir tikrinimo reikalavimų atžvilgiu; šie reglamentai turėtų įsigalioti iki 2019 m. sausio 1 d.

               Kompensavimo reikalavimai

            Kalbant apie kompensavimą, atkreipiamas dėmesys į tai, kad atitinkami CORSIA nustatyti reikalavimai bus taikomi tik vėlesniame etape ir kad Sąjungos teisė per tą laiką gali būti iš dalies pakeista atsižvelgiant į CORSIA.
            Todėl dabartinių kompensavimo reikalavimų pagal Sąjungos teisę klausimo nėra būtina spręsti daugiau, nei nurodyta pirmiau išdėstytuose bendruose aspektuose.


title: 2018 m. gegužės 22 d. Tarybos sprendimas (ES) 2018/2024 dėl Europos bendrijos bei jos valstybių narių ir Meksikos Jungtinių Valstijų ekonominės partnerystės, politinio koordinavimo ir bendradarbiavimo susitarimo trečiojo papildomo protokolo pasirašymo Europos Sąjungos bei jos valstybių narių vardu ir laikino taikymo, siekiant atsižvelgti į Kroatijos Respublikos įstojimą į Europos Sąjungą

text:
20.12.2018

                  LT

                  Europos Sąjungos oficialusis leidinys

                  L 325/1

         TARYBOS SPRENDIMAS (ES) 2018/2024
         2018 m. gegužės 22 d.
         dėl Europos bendrijos bei jos valstybių narių ir Meksikos Jungtinių Valstijų ekonominės partnerystės, politinio koordinavimo ir bendradarbiavimo susitarimo trečiojo papildomo protokolo pasirašymo Europos Sąjungos bei jos valstybių narių vardu ir laikino taikymo, siekiant atsižvelgti į Kroatijos Respublikos įstojimą į Europos Sąjungą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 bei 211 straipsnius kartu su 218 straipsnio 5 dalimi,
         atsižvelgdama į Kroatijos Respublikos stojimo aktą, ypač į jo 6 straipsnio 2 dalį,
         atsižvelgdama į Europos Komisijos pasiūlymą,
         kadangi:

                     (1)

                     1997 m. gruodžio 8 d. Briuselyje pasirašytas ir 2000 m. spalio 1 d. įsigaliojo Europos bendrijos bei jos valstybių narių ir Meksikos Jungtinių Valstijų ekonominės partnerystės, politinio koordinavimo ir bendradarbiavimo susitarimas (1) (toliau – Visuotinis susitarimas);

                     (2)

                     pagal Akto dėl Kroatijos Respublikos stojimo 6 straipsnio 2 dalį dėl Kroatijos Respublikos prisijungimo prie Visuotinio susitarimo susitariama Tarybai, vieningai veikiančiai valstybių narių vardu, ir Meksikos Jungtinėms Valstijoms sudarant Visuotinio susitarimo protokolą;

                     (3)

                     2012 m. rugsėjo 14 d. Taryba įgaliojo Komisiją pradėti derybas su Meksikos Jungtinėmis Valstijomis siekiant susitarti dėl Visuotinio susitarimo trečiojo papildomo protokolo (toliau – Protokolas), kuriuo atsižvelgiama į Kroatijos Respublikos įstojimą į Europos Sąjungą. Derybos buvo sėkmingai užbaigtos;

                     (4)

                     Protokolo 5 straipsnio 3 dalyje numatyta Protokolą laikinai taikyti iki jo įsigaliojimo,

                     (5)

                     Protokolas turėtų būti pasirašytas ir laikinai taikomas, kol bus užbaigtos jo įsigaliojimui būtinos procedūros,

               PRIĖMĖ ŠĮ SPRENDIMĄ:

            1 straipsnis
            Sąjungos bei jos valstybių narių vardu leidžiama pasirašyti Europos bendrijos bei jos valstybių narių ir Meksikos Jungtinių Valstijų ekonominės partnerystės, politinio koordinavimo ir bendradarbiavimo susitarimo trečiąjį papildomą protokolą siekiant atsižvelgti į Kroatijos Respublikos įstojimą į Europos Sąjungą, su sąlyga, kad minėtas protokolas bus sudarytas.
            Protokolo tekstas pridedamas prie šio sprendimo.

            2 straipsnis
            Tarybos Pirmininkas įgaliojamas paskirti asmenį (-is), įgaliotą (-us) Sąjungos ir jos valstybių narių vardu pasirašyti Protokolą.

            3 straipsnis
            Pagal Protokolo 5 straipsnio 3 dalį jis laikinai taikomas, kol bus užbaigtos jo įsigaliojimui reikalingos procedūros.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. gegužės 22 d.

                  Tarybos vardu

                  Pirmininkas

               E. KARANIKOLOV

            (1)  OL L 276, 2000 10 28, p. 45.


title: 2018 m. gruodžio 4 d. Tarybos sprendimas (ES) 2018/2028, kuriuo nustatoma, kad Vengrija nesiėmė veiksmingų priemonių, kuriomis būtų atsižvelgiama į 2018 m. birželio 22 d. Tarybos rekomendaciją

text:
20.12.2018

                  LT

                  Europos Sąjungos oficialusis leidinys

                  L 325/29

         TARYBOS SPRENDIMAS (ES) 2018/2028
         2018 m. gruodžio 4 d.
         kuriuo nustatoma, kad Vengrija nesiėmė veiksmingų priemonių, kuriomis būtų atsižvelgiama į 2018 m. birželio 22 d. Tarybos rekomendaciją
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 1997 m. liepos 7 d. Tarybos reglamentą (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (1), ypač į jo 10 straipsnio 2 dalies ketvirtą pastraipą,
         atsižvelgdama į Europos Komisijos rekomendaciją,
         kadangi:

                     (1)

                     2018 m. birželio 22 d. pagal Sutarties dėl Europos Sąjungos veikimo (SESV) 121 straipsnio 4 dalį Taryba nusprendė, kad Vengrijoje yra didelis pastebėtas nukrypimas nuo koregavimo plano, kuriuo siekiama – 1,5 % BVP vidutinio laikotarpio biudžeto tikslo;

                     (2)

                     atsižvelgdama į nustatytą didelį nukrypimą, 2018 m. birželio 22 d. Taryba Vengrijai pateikė rekomendaciją (2) imtis būtinų priemonių užtikrinti, kad 2018 m. grynųjų pirminių valdžios sektoriaus išlaidų nominalus augimas (3) neviršytų 2,8 %, o tai atitiktų 1,0 % BVP metinį struktūrinį koregavimą. Vengrijai rekomenduota visas nenumatytas pajamas panaudoti deficitui mažinti, o biudžeto konsolidavimo priemonėmis turėtų būti užtikrintas ilgalaikis valdžios sektoriaus struktūrinio balanso pagerėjimas augimą skatinančiu būdu. Taryba Vengrijai nustatė 2018 m. spalio 15 d. terminą, iki kurio reikėjo pateikti ataskaitą dėl priemonių, kurių imtasi atsižvelgiant į tą rekomendaciją;

                     (3)

                     2018 m. rugsėjo18–19 d. Komisija Vengrijoje surengė griežtesnės priežiūros vizitą, per kurį vykdė stebėseną vietoje pagal Reglamento (EB) Nr. 1466/97 –11 straipsnio 2 dalį. Vengrijos valdžios institucijoms perdavusi preliminarias išvadas, kad jos galėtų pateikti savo pastabas, 2018 m. lapkričio 21 d. Komisija savo išvadas pateikė Tarybai. Vėliau šios išvados paskelbtos viešai. Komisijos ataskaitoje daroma išvada, kad Vengrijos valdžios institucijos ketina toliau laikytis 2018 m. 2,4 % BVP nominalaus deficito tikslo, nustatyto 2018 m. konvergencijos programoje, taigi neketina imtis veiksmų, kuriais būtų atsižvelgiama į 2018 m. birželio 22 d. Tarybos rekomendaciją;

                     (4)

                     2018 m. spalio 15 d. Vengrijos valdžios institucijos pateikė ataskaitą dėl priemonių, kurių imtasi atsižvelgiant į 2018 m. birželio 22 d. Tarybos rekomendaciją (4). Ataskaitoje valdžios institucijos pakartojo, kad jų 2018 m. tikslas tebėra 2,4 % BVP nominalus deficitas. Palyginti su 2018 m. konvergencijos programoje pateikta biudžeto projekcija, valdžios institucijos numato gauti gerokai didesnes mokestines pajamas ir sutaupyti gerokai daugiau lėšų dėl sumažėjusių bendro finansavimo išlaidų iš Sąjungos biudžeto finansuojamiems projektams. Tačiau jos planuoja papildomas išlaidas, kurios visiškai panaikina šių pokyčių daromą deficito mažinimo poveikį. Nurodytos naujos diskrecinės priemonės neturi didelio grynojo fiskalinio poveikio 2018 m. biudžeto rezultatui, todėl 2018 m. birželio 22 d. Tarybos rekomendacijoje nustatyto reikalavimo nesilaikoma;

                     (5)

                     remiantis Komisijos 2018 m. rudens prognoze, 2018 m. valdžios sektoriaus išlaidų, atėmus diskrecines pajamų priemones ir vienkartines priemones, augimas turėtų būti 7,0 %, t. y. gerokai didesnis už rekomenduojamą 2,8 % orientacinį augimą (nukrypimas – 1,6 % BVP). Numatoma, kad struktūrinis balansas pablogės 0,4 % BVP, palyginti su rekomenduojamu 1,0 % BVP pagerėjimu (nukrypimas – 1,4 % BVP). Todėl abu kriterijai rodo didelį nukrypimą nuo rekomenduojamo koregavimo. Išlaidų kriterijaus duomenis neigiamai veikia trys elementai, t. y. mažesnis nei šiuo metu apskaičiuotas vidutinio laikotarpio potencialus augimas ir BVP defliatorius, kuriuo grindžiamas išlaidų kriterijus, taip pat tam tikrų priemonių netiesioginis poveikis pajamoms. Atlikus koregavimą pagal šiuos veiksnius, atrodo, kad išlaidų kriterijus tinkamai atspindi fiskalines pastangas ir vis tiek rodo nukrypimą. Įvertinus struktūrinį balansą gaunamas panašus rezultatas. Struktūriniam balansui neigiamą poveikį daro pajamų trūkumas, tačiau jį iš dalies kompensuoja didesnis taškinis potencialaus BVP augimo įvertis, palyginti su vidutinio laikotarpio vidurkiu, kuriuo grindžiamas išlaidų kriterijus. Todėl bendras vertinimas patvirtina didelį nukrypimą nuo rekomenduojamo koregavimo;

                     (6)

                     iš to, kas išdėstyta pirmiau, galima daryti išvadą, kad Vengrija nepakankamai atsižvelgė į 2018 m. birželio 22 d. Tarybos rekomendaciją. Fiskalinės pastangos nėra pakankamos užtikrinti, kad grynųjų pirminių valdžios sektoriaus išlaidų nominalus augimas 2018 m. neviršytų 2,8 %, o tai atitinka 1,0 % BVP metinį struktūrinį koregavimą,

               PRIĖMĖ ŠĮ SPRENDIMĄ:

            1 straipsnis
            Vengrija nesiėmė veiksmingų priemonių, kuriomis būtų atsižvelgiama į 2018 m. birželio 22 d. Tarybos rekomendaciją.

            2 straipsnis
            Šis sprendimas skirtas Vengrijai.

            Priimta Briuselyje 2018 m. gruodžio 4 d.

                  Tarybos vardu

                  Pirmininkas

               H. LÖGER

            (1)  OL L 209, 1997 8 2, p. 1.

            (2)  2018 m. birželio 22 d. Tarybos rekomendacija dėl didelio pastebėto nukrypimo nuo koregavimo plano, kuriuo siekiama vidutinio laikotarpio biudžeto tikslo, ištaisymo Vengrijoje (OL C 223, 2018 6 27, p. 1).

            (3)  Grynąsias pirmines valdžios sektoriaus išlaidas sudaro visos valdžios sektoriaus išlaidos, atmetus palūkanų išlaidas, Sąjungos fondų pajamomis visiškai kompensuojamas Sąjungos programų išlaidas ir išlaidų nedarbo išmokoms nediskrecinius pokyčius. Nacionaliniu lygmeniu finansuojamas bendrojo pagrindinio kapitalo formavimas išlyginamas per ketverių metų laikotarpį. Diskrecinės pajamų priemonės ar teisės aktais nustatytas pajamų didinimas įskaičiuotas. Vienkartinės tiek pajamų, tiek išlaidų priemonės pasidengia tarpusavyje.

            (4)  https://ec.europa.eu/info/files/hungary-report-council-recommendations-under-significant-deviation-procedure_en


title: 2018 m. gruodžio 20 d. Tarybos sprendimas (ES) 2019/76 dėl Europos Sąjungos ir Barbadoso susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo, sudarymo Sąjungos vardu

text:
21.1.2019

                  LT

                  Europos Sąjungos oficialusis leidinys

                  L 18/8

         TARYBOS SPRENDIMAS (ES) 2019/76
         2018 m. gruodžio 20 d.
         dėl Europos Sąjungos ir Barbadoso susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo, sudarymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Sprendimu 2009/898/EB (2) Taryba sudarė Europos bendrijos ir Barbadoso susitarimą dėl trumpalaikio bevizio režimo (3) (toliau – Susitarimas). Pagal Susitarimą numatomas bevizis režimas Sąjungos ir Barbadoso piliečiams, vykstantiems į kitos Susitariančiosios Šalies teritoriją ne ilgiau kaip trims mėnesiams per šešių mėnesių laikotarpį;

                     (2)

                     Europos Parlamento ir Tarybos reglamentu (ES) Nr. 610/2013 (4) nustatyti horizontaliojo pobūdžio Sąjungos vizų ir sienų acquis pakeitimai, o trumpalaikis buvimas apibrėžtas kaip ne ilgesnis nei 90 dienų per bet kurį 180 dienų laikotarpį;

                     (3)

                     siekiant visapusiškai suderinti Sąjungos trumpalaikio buvimo tvarką, būtina naująją apibrėžtį įtvirtinti Susitarime;

                     (4)

                     Komisija Sąjungos vardu derėjosi su Barbadosu dėl susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo (toliau – iš dalies keičiantis susitarimas);

                     (5)

                     pagal Tarybos sprendimą (ES) 2017/2084 (5) iš dalies keičiantis susitarimas buvo pasirašytas;

                     (6)

                     šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (6); todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

                     (7)

                     šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (7); todėl Airija nedalyvauja priimant šį sprendimą ir jis nėra jai privalomas ar taikomas;

                     (8)

                     iš dalies keičiantis susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Barbadoso susitarimas, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo.
            Iš dalies keičiančio susitarimo tekstas pridedamas prie šio sprendimo.

            2 straipsnis
            Tarybos pirmininkas Sąjungos vardu pateikia iš dalies keičiančio susitarimo 2 straipsnyje numatytą pranešimą (8).

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. gruodžio 20 d.

                  Tarybos vardu

                  Pirmininkė

               E. KÖSTINGER

            (1)  Pritarimas pareikštas 2018 m. spalio 23 d.

            (2)  2009 m. lapkričio 30 d. Tarybos sprendimas 2009/898/EB dėl Europos bendrijos ir Barbadoso susitarimo dėl trumpalaikio bevizio režimo sudarymo (OL L 321, 2009 12 8, p. 40).

            (3)  OL L 169, 2009 6 30, p. 10.

            (4)  2013 m. birželio 26 d. Europos Parlamento ir Tarybos reglamentas (ES) Nr. 610/2013, kuriuo iš dalies keičiami Europos Parlamento ir Tarybos reglamentas (EB) Nr. 562/2006, nustatantis taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas), Konvencija dėl Šengeno susitarimo įgyvendinimo, Tarybos reglamentai (EB) Nr. 1683/95 ir (EB) Nr. 539/2001 bei Europos Parlamento ir Tarybos reglamentai (EB) Nr. 767/2008 ir (EB) Nr. 810/2009 (OL L 182, 2013 6 29, p. 1).

            (5)  2017 m. lapkričio 6 d. Tarybos sprendimas (ES) 2017/2084 dėl Europos Sąjungos ir Barbadoso susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo, pasirašymo Sąjungos vardu (OL L 297, 2017 11 15, p. 3).

            (6)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

            (7)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

            (8)  Iš dalies keičiančio susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.

            PRIEDAS

               Sąjungos deklaracija dėl Reglamento (ES) 2017/2226, kuriuo sukuriama atvykimo ir išvykimo sistema (AIS), įsigaliojimo ir valstybių narių, taikančių visą Šengeno acquis

            2017 m. lapkričio 30 d. Europos Parlamento ir Tarybos reglamentas (ES) 2017/2226, kuriuo sukuriama atvykimo ir išvykimo sistema (AIS), kurioje registruojami trečiųjų šalių piliečių, kertančių valstybių narių išorės sienas, atvykimo ir išvykimo bei atsisakymo leisti jiems atvykti duomenys, nustatomos prieigos prie AIS teisėsaugos tikslais sąlygos ir iš dalies keičiama Konvencija dėl Šengeno susitarimo įgyvendinimo ir reglamentai (EB) Nr. 767/2008 ir (ES) Nr. 1077/2011, įsigaliojo 2017 m. gruodžio 29 d.
            Todėl nuo Reglamento (ES) 2017/2226 (1) taikymo to susitarimo tikslais pradžios dienos valstybės narės, taikančios visą Šengeno acquis, reikš valstybes nares, naudojančias atvykimo ir išvykimo sistemą prie išorės sienų. Ne ilgesnis kaip 90 dienų laikotarpis per bet kurį 180 dienų laikotarpį bus apskaičiuojamas atsižvelgiant į buvimo visose valstybėse narėse, naudojančiose atvykimo ir išvykimo sistemą prie išorės sienų, laikotarpį.

               (1)  Pagal Reglamento (ES) 2017/2226 73 straipsnį taikymo pradžios dieną nustatys Komisija.


title: 2019 m. sausio 21 d. Tarybos sprendimas (BUSP) 2019/86, kuriuo iš dalies keičiamas Sprendimas (BUSP) 2018/1544 dėl ribojamųjų kovos su cheminio ginklo platinimu ir naudojimu priemonių

text:
21.1.2019

                  LT

                  Europos Sąjungos oficialusis leidinys

                  LI 18/10

         TARYBOS SPRENDIMAS (BUSP) 2019/86
         2019 m. sausio 21 d.
         kuriuo iš dalies keičiamas Sprendimas (BUSP) 2018/1544 dėl ribojamųjų kovos su cheminio ginklo platinimu ir naudojimu priemonių
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2018 m. spalio 15 d. Taryba priėmė sprendimą (BUSP) 2018/1544 (1);

                     (2)

                     atsižvelgiant į nuolatinę grėsmę, kurią kelia cheminio ginklo platinimas ir naudojimas, į Sprendimo (BUSP) 2018/1544 priede pateiktą fizinių ir juridinių asmenų, subjektų ir organizacijų sąrašą turėtų būti įtraukti devyni asmenys ir vienas subjektas;

                     (3)

                     Sprendimas (BUSP) 2018/1544 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2018/1544 priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2019 m. sausio 21 d.

                  Tarybos vardu

                  Pirmininkė

               F. MOGHERINI

            (1)  2018 m. spalio 15 d. Tarybos sprendimas (BUSP) 2018/1544 dėl ribojamųjų kovos su cheminio ginklo platinimu ir naudojimu priemonių (OL L 259, 2018 10 16, p. 25).

            PRIEDAS
            Į Sprendimo (BUSP) 2018/1544 priede pateiktą sąrašą įtraukiami šie asmenys ir subjektai:

               „A.   FIZINIAI ASMENYS

                           Vardas, pavardė

                           Identifikuojamoji informacija

                           Įtraukimo į sąrašą priežastys

                           Įtraukimo į sąrašą data

                                       1.

                                       Tariq YASMINA

                           dar žinomas kaip: Tariq Yasmina
                           Lytis: vyras
                           Laipsnis: pulkininkas;
                           Pilietybė: Sirijos

                           Tariq Yasmina veikia kaip Mokslinių studijų ir tyrimų centro (SSRC) ir Prezidentūros ryšių palaikymo pareigūnas ir eidamas šias pareigas dalyvauja Sirijos režimui naudojant ir rengiantis naudoti cheminį ginklą.

                           2019 1 21

                                       2.

                                       Khaled NASRI

                           dar žinomas kaip: Mohammed Khaled Nasri; Haled Natsri;

                           Lytis: vyras
                           Laipsnis: SSRC „Instituto 1000“ vadovas;
                           Pilietybė: Sirijos

                           Khaled Nasri vadovauja „Institutui 1000“, Mokslinių studijų ir tyrimų centro (SSRC) padaliniui, atsakingam už Sirijos cheminių ginklų programos kompiuterinių ir elektronikos sistemų kūrimą ir gamybą.

                           2019 1 21

                                       3.

                                       Walid ZUGHAIB

                           dar žinomas kaip: Zughib, Zgha'ib, Zughayb;
                           Laipsnis: daktaras, SSRC „Instituto 2000“ vadovas
                           Lytis: vyras
                           Pilietybė: Sirijos

                           Walid Zughaib vadovauja „Institutui 2000“, Mokslinių studijų ir tyrimų centro (SSRC) padaliniui, atsakingam už Sirijos cheminių ginklų programos mechaninių elementų kūrimą ir gamybą.

                           2019 1 21

                                       4.

                                       Firas AHMED

                           dar žinomas kaip: Ahmad;
                           Laipsnis: pulkininkas, SSRC „Instituto 1000“ saugumo tarnybos vadovas
                           Lytis: vyras
                           Gimimo data: 1967 m. sausio 21 d.;
                           Pilietybė: Sirijos

                           Firas Ahmed vadovauja „Instituto 1000“, Mokslinių studijų ir tyrimų centro (SSRC) padalinio, atsakingo už Sirijos cheminių ginklų programos kompiuterinių ir elektronikos sistemų kūrimą ir gamybą, saugumo tarnybai. Jis dalyvavo perduodant ir slepiant su cheminiu ginklu susijusias medžiagas po to, kai Sirija prisijungė prie Cheminio ginklo uždraudimo konvencijos.

                           2019 1 21

                                       5.

                                       Said SAID

                           dar žinomas kaip: Saeed, Sa'id Sa'id,
                           Laipsnis: daktaras, SSRC „Instituto 3000“ (dar žinomo kaip „Institutas 6000“, dar žinomo kaip „Institutas 5000“) narys
                           Lytis: vyras
                           Gimimo data: 1955 m. gruodžio 11 d.

                           Said Said yra „Instituto 3000“ (dar žinomo kaip „Institutas 6000“, dar žinomo kaip „Institutas 5000“), Mokslinių studijų ir tyrimų centro (SSRC) padalinio, atsakingo už Sirijos cheminio ginklo kūrimą ir gamybą, svarbus asmuo.

                           2019 1 21

                                       6.

                                       Anatoliy Vladimirovich CHEPIGA

                           Анатолий Владимирович ЧЕПИГА, dar žinomas kaip Ruslan BOSHIROV
                           Lytis: vyras
                           Gimimo datos: 1979 m. balandžio 5 d.; 1978 m. balandžio 12 d.
                           Gimimo vietos: Nikolaevka, Amūro sritis, Rusija; Dušanbė, Tadžikistanas

                           GRU karininkas Anatoliy Chepiga (dar žinomas kaip Ruslan Boshirov) turėjo, pervežė ir 2018 m. kovo 4 d. savaitgalį Solsberyje panaudojo paralyžiuojamąją nuodingąją medžiagą („Novičok“). 2018 m. rugsėjo 5 d. JK Karališkoji prokuratūra pateikė Ruslanui Boširovui kaltinimus dėl sąmokslo siekiant nužudyti Sergejų Skripalį, dėl pasikėsinimo nužudyti Sergejų Skripalį, Julią Skripal ir Nicką Bailey, dėl „Novičok“ naudojimo ir turėjimo ir dėl tyčinio Julios Skripal bei Nicko Bailey sunkaus kūno sužalojimo.

                           2019 1 21

                                       7.

                                       Alexander Yevgeniyevich MISHKIN

                           Александр Евгеньевич МИШКИН, dar žinomas kaip Alexander PETROV
                           Lytis: vyras
                           Gimimo data: 1979 m. liepos 13 d.
                           Gimimo vietos: Loyga, Rusija; Kotlas, Rusija

                           GRU karininkas Alexander Mishkin (dar žinomas kaip Alexander Petrov) turėjo, pervežė ir 2018 m. kovo 4 d. savaitgalį Solsberyje panaudojo paralyžiuojamąją nuodingąją medžiagą („Novičok“). 2018 m. rugsėjo 5 d. JK Karališkoji prokuratūra pateikė Aleksandrui Petrovui kaltinimus dėl sąmokslo siekiant nužudyti Sergejų Skripalį, dėl pasikėsinimo nužudyti Sergejų Skripalį, Julią Skripal ir Nicką Bailey, dėl „Novičok“ naudojimo ir turėjimo ir dėl tyčinio Julios Skripal bei Nicko Bailey sunkaus kūno sužalojimo.

                           2019 1 21

                                       8.

                                       Vladimir Stepanovich ALEXSEYEV

                           Владимир Степанович АЛЕКСЕЕВ
                           Lytis: vyras
                           Pareigos: GRU vadovo pirmasis pavaduotojas

                           Vladimir Stepanovich Alexseyev yra GRU (dar žinomo kaip GU) vadovo pirmasis pavaduotojas. Atsižvelgiant į V. Alexseyev aukštas vadovaujamąsias pareigas GRU, jis yra atsakingas už tai, kad GRU pareigūnai turėjo, pervežė ir 2018 m. kovo 4 d. savaitgalį Solsberyje panaudojo paralyžiuojamąją nuodingąją medžiagą („Novičok“).

                           2019 1 21

                                       9.

                                       Igor Olegovich KOSTYUKOV

                           Игорь Олегович КОСТЮКОВ
                           Lytis: vyras
                           Pareigos: GRU vadovas

                           Igor Olegovich Kostyukov, atsižvelgiant į jo, kaip GRU (dar žinomo kaip GU) vadovo pirmojo pavaduotojo, aukštas vadovaujamąsias pareigas tuo metu, yra atsakingas už tai, kad GRU pareigūnai turėjo, pervežė ir 2018 m. kovo 4 d. savaitgalį Solsberyje panaudojo paralyžiuojamąją nuodingąją medžiagą („Novičok“).

                           2019 1 21

                     B.   JURIDINIAI ASMENYS, SUBJEKTAI IR ORGANIZACIJOS

                           Vardas, pavardė

                           Identifikuojamoji informacija

                           Įtraukimo į sąrašą priežastys

                           Įtraukimo į sąrašą data

                                       1.

                                       Mokslinių studijų ir tyrimų centras (Scientific Studies and Research Centre, SSRC)

                           dar žinomas kaip Centre d'Études et de Recherches Scientifiques (CERS), Centre de Recherche de Kaboun

                           Adresas:

                                       Barzeh Street,

                                       Po Box 4470,

                                       Damascus

                           Mokslinių studijų ir tyrimų centras (SSRC) yra pagrindinis Sirijos režimo subjektas, kuriantis cheminį ginklą.
                           SSRC yra atsakingas už cheminio ginklo, taip pat jo pristatymo į taikinį raketų kūrimą ir gamybą; jis veikia keliose Sirijos vietose.

                           2019 1 21“


title: 2018 m. gruodžio 12 d. Europos Parlamento ir Tarybos sprendimas (ES) 2019/276 dėl lankstumo priemonės lėšų mobilizavimo siekiant skirti daugiau lėšų svarbiausioms ES konkurencingumo srities programoms ir finansuoti skubias biudžeto priemones nuolatinėms migracijos, pabėgėlių antplūdžio ir saugumo grėsmių problemoms spręsti

text:
22.2.2019

                  LT

                  Europos Sąjungos oficialusis leidinys

                  L 54/3

         EUROPOS PARLAMENTO IR TARYBOS SPRENDIMAS (ES) 2019/276
         2018 m. gruodžio 12 d.
         dėl lankstumo priemonės lėšų mobilizavimo siekiant skirti daugiau lėšų svarbiausioms ES konkurencingumo srities programoms ir finansuoti skubias biudžeto priemones nuolatinėms migracijos, pabėgėlių antplūdžio ir saugumo grėsmių problemoms spręsti
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo,
         atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (1), ypač į jo 12 punktą,
         atsižvelgdami į Europos Komisijos pasiūlymą,
         kadangi:

                     (1)

                     lankstumo priemonės paskirtis – užtikrinti galimybę finansuoti aiškiai nurodytas išlaidas, kurių nebūtų galima finansuoti laikantis vienai arba kelioms kitoms išlaidų kategorijoms nustatytų viršutinių ribų;

                     (2)

                     kaip nustatyta Tarybos reglamento (ES, Euratomas) Nr. 1311/2013 (2) 11 straipsnyje, lankstumo priemonei skirtos metinės sumos viršutinė riba yra 600 000 000 EUR (2011 m. kainomis) ir, kai taikytina, ji gali būti padidinta panaikintomis sumomis, kurias galima panaudoti remiantis to straipsnio 1 dalies antra pastraipa;

                     (3)

                     siekiant sustiprinti pagrindines ES konkurencingumo skatinimo programas ir spręsti nuolatines migracijos, pabėgėlių antplūdžio ir saugumo grėsmių problemas, būtina mobilizuoti dideles papildomų lėšų sumas, kuriomis tokios programos ir priemonės būtų skubiai finansuojamos;

                     (4)

                     išnagrinėjus visas galimybes perskirstyti asignavimus pagal 1a išlaidų pakategorės (Konkurencingumas augimui ir darbo vietų kūrimui skatinti) ir 3 išlaidų kategorijos (Saugumas ir pilietybė) viršutines išlaidų ribas, būtina mobilizuoti lankstumo priemonės lėšas siekiant papildyti Sąjungos 2019 finansinių metų bendrajame biudžete numatytą finansavimą, 178 715 475 EUR suma viršijant 1a išlaidų pakategorės viršutinę ribą siekiant sustiprinti pagrindines ES konkurencingumo skatinimo programas ir 985 629 138 EUR dydžio suma viršijant 3 išlaidų kategorijos viršutinę ribą siekiant finansuoti priemones migracijos, pabėgėlių ir saugumo srityje finansuoti;

                     (5)

                     remiantis planuojamų mokėjimų profiliu, mokėjimų asignavimai, atitinkantys iš lankstumo priemonės mobilizuotų lėšų sumą, turėtų būti paskirstyti per keletą finansinių metų;

                     (6)

                     siekiant užtikrinti galimybę šias lėšas panaudoti kuo greičiau, šis sprendimas turėtų būti taikomas nuo 2019 finansinių metų pradžios,

               PRIĖMĖ ŠĮ SPRENDIMĄ:

            1 straipsnis

               1.   2019 finansinių metų Sąjungos bendrajame biudžete iš lankstumo priemonės mobilizuojama 178 715 475 EUR įsipareigojimų asignavimų suma pagal 1a išlaidų pakategorę (Konkurencingumas augimui ir darbo vietų kūrimui skatinti) ir 985 629 138 EUR įsipareigojimų asignavimų suma pagal 3 išlaidų kategoriją (Saugumas ir pilietybė).
               Pirmoje pastraipoje nurodytos sumos naudojamos siekiant sustiprinti pagrindines ES konkurencingumo skatinimo programas ir finansuoti nuolatinių migracijos, pabėgėlių antplūdžio ir saugumo grėsmių problemų sprendimo priemones.

               2.   Remiantis planuojamų mokėjimų profiliu, numatomi mokėjimų asignavimai, atitinkantys iš lankstumo priemonės mobilizuotų lėšų sumą, yra tokie:

                           a)

                           2019 metais – 548 740 834 EUR;

                           b)

                           2020 metais – 257 223 207 EUR;

                           c)

                           2021 metais – 135 194 558 EUR;

                           d)

                           2022 metais – 140 942 662 EUR;

                           e)

                           2023 metais – 82 243 352 EUR.

                     Konkrečios mokėjimų asignavimų sumos kiekvienais finansiniais metais tvirtinamos laikantis metinės biudžeto procedūros.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2019 m. sausio 1 d.

            Priimta Strasbūre 2018 m. gruodžio 12 d.

                  Europos Parlamento vardu

                  Pirmininkas

               A. TAJANI

                  Tarybos vardu

                  Pirmininkė

               J. BOGNER-STRAUSS

            (1)  OL C 373, 2013 12 20, p. 1.

            (2)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2019 m. vasario 22 d. Tarybos sprendimas (ES) 2019/349, kuriuo nustatoma pozicija, kurios Europos Sąjungos vardu turi būti laikomasi Pasaulio prekybos organizacijos Viešųjų pirkimų komitete, dėl Jungtinės Didžiosios Britanijos ir Šiaurės Airijos Karalystės prisijungimo prie Peržiūrėtos sutarties dėl viešųjų pirkimų jai išstojus iš Europos Sąjungos

text:
4.3.2019

                  LT

                  Europos Sąjungos oficialusis leidinys

                  L 63/12

         TARYBOS SPRENDIMAS (ES) 2019/349
         2019 m. vasario 22 d.
         kuriuo nustatoma pozicija, kurios Europos Sąjungos vardu turi būti laikomasi Pasaulio prekybos organizacijos Viešųjų pirkimų komitete, dėl Jungtinės Didžiosios Britanijos ir Šiaurės Airijos Karalystės prisijungimo prie Peržiūrėtos sutarties dėl viešųjų pirkimų jai išstojus iš Europos Sąjungos
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Sąjunga yra Peržiūrėtos sutarties dėl viešųjų pirkimų (toliau – Peržiūrėta SVP) šalis, o jos valstybėms narėms Peržiūrėta SVP taikoma pagal Sąjungos teisę;

                     (2)

                     2017 m. kovo 29 d. Jungtinė Karalystė pagal Europos Sąjungos sutarties 50 straipsnį pranešė, kad ketina išstoti iš Sąjungos. Jeigu Europos Vadovų Taryba, susitarusi su Jungtine Karalyste, vieningai nuspręstų nepratęsti termino, Sutartys Jungtinei Karalystei nustotų galioti nuo Susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to pranešimo, t. y. nuo 2019 m. kovo 30 d. Peržiūrėta SVP Jungtinei Karalystei automatiškai nustos galioti nuo tos datos;

                     (3)

                     2018 m. birželio 1 d. Jungtinė Karalystė, remiama Sąjungos, pateikė prašymą dėl prisijungimo prie Peržiūrėtos SVP;

                     (4)

                     vadovaujantis Peržiūrėtos SVP XXII straipsnio 2 dalimi, bet kuri PPO narė gali prisijungti prie tos Sutarties tokiomis sąlygomis, dėl kurių ji susitaria su Sutarties šalimis; šios sąlygos nustatomos Viešųjų pirkimų komiteto (toliau – SVP komitetas) priimtu sprendimu. Prisijungimas turi įvykti, kai PPO generaliniam direktoriui deponuojamas prisijungimo dokumentas, kuriame nurodytos sutartos sąlygos. Peržiūrėta SVP prie jo prisijungiančiai narei įsigalioja 30-ą dieną po tos dienos, kurią buvo deponuotas prisijungimo dokumentas;

                     (5)

                     Jungtinės Karalystės įsipareigojimai dėl patekimo į viešųjų pirkimų rinką aprėpties yra nustatyti 2018 m. spalio 2 d. SVP šalims išsiųstame galutiniame pasiūlyme;

                     (6)

                     Jungtinės Karalystės galutinis pasiūlymas yra tinkamas, kadangi Jungtinės Karalystės įsipareigojimais dėl aprėpties Sąjungai suteikiama maksimali aprėptis, kokia šiuo metu Jungtinei Karalystei suteikiama pagal Sąjungos įsipareigojimų dėl SVP sąrašą, atitinkanti šiuo metu Jungtinei Karalystei, kaip valstybei narei, pagal Sąjungos įsipareigojimų sąrašą nustatytą aprėptį. Sąjunga turėtų taikyti abipusiškumo principą ir pritaikyti savo sąrašą, kad Jungtinės Karalystės ekonominės veiklos vykdytojams pagal Peržiūrėtą SVP suteiktų atitinkamo laipsnio prieigą. Be to, Peržiūrėtos SVP I priedėlyje esančiame Sąjungos įsipareigojimų sąraše būtina pateikti paaiškinimus, kadangi Jungtinei Karalystei tas sąrašas pagal Peržiūrėtą SVP nebebus taikomas. Šio sprendimo priede nurodytos sąlygos taps Jungtinės Karalystės prisijungimo prie Peržiūrėtos SVP sąlygų dalimi ir bus įtrauktos į SVP komiteto sprendimą dėl Jungtinės Karalystės prisijungimo;

                     (7)

                     todėl tikslinga nustatyti poziciją, kurios Sąjungos vardu turi būti laikomasi SVP komitete, dėl Jungtinės Karalystės prisijungimo prie Peržiūrėtos SVP;

                     (8)

                     tuo atveju, jeigu būtų sudarytas Jungtinės Karalystės ir Sąjungos susitarimas dėl išstojimo, kuriuo būtų numatytas pereinamasis laikotarpis, kurio metu Jungtinei Karalystei ir Jungtinėje Karalystėje būtų taikoma Sąjungos teisė, Sąjunga turėtų pranešti kitoms SVP šalims, kad taikant Peržiūrėtą SVP tokio pereinamojo laikotarpio metu Jungtinė Karalystė turi būti laikoma valstybe nare. Taigi Jungtinei Karalystei Peržiūrėta SVP būtų taikoma iki sutarto pereinamojo laikotarpio pabaigos. Tokiu atveju Jungtinė Karalystė turėtų pateikti atnaujintus atsakymus į kontroliniame klausimų sąraše pateiktus klausimus ne vėliau kaip likus trims mėnesiams iki pereinamojo laikotarpio pabaigos. SVP komitetas peržiūrės Jungtinės Karalystės atnaujintus atsakymus į kontroliniame klausimų sąraše pateiktus klausimus ir apsvarstys tuo metu tinkamą sprendimą;

                     (9)

                     nors tuo metu, kai SVP komitetas spręs dėl Jungtinės Karalystės prisijungimo prie Peržiūrėtos SVP, Jungtinė Karalystė nebus trečioji šalis, Sąjunga yra suinteresuota užtikrinti, kad Peržiūrėta SVP Jungtinės Karalystės atžvilgiu įsigaliotų kitą dieną po to, kai Sąjungos teisė nustos būti taikoma Jungtinei Karalystei ir Jungtinėje Karalystėje. Kol ji neišstojo iš Sąjungos, Jungtinė Karalystė tebėra valstybė narė, kuri turi visas iš Sutarčių kylančias teises ir kuriai privalomos visos iš Sutarčių kylančios pareigos, įskaitant pareigą laikytis lojalaus bendradarbiavimo principo;

                     (10)

                     jeigu Sąjungos teisė būtų toliau taikoma Jungtinei Karalystei ir Jungtinėje Karalystėje, Komisijai turėtų būti suteikti įgaliojimai per trisdešimt dienų nuo Jungtinės Karalystės prisijungimo dokumento deponavimo Sąjungos vardu pranešti SVP komitetui, kad Jungtinei Karalystei Peržiūrėta SVP ir toliau taikoma pagal Sąjungos teisę,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Viešųjų pirkimų komitete (toliau – SVP komitetas), yra pritarti Jungtinės Karalystės prisijungimui prie Peržiūrėtos sutarties dėl viešųjų pirkimų (toliau – Peržiūrėta SVP) šio sprendimo 2 straipsnyje išdėstytomis sąlygomis ir šio sprendimo priede išdėstytomis prisijungimo sąlygomis, jeigu kitų SVP šalių pozicijos neturės neigiamos įtakos Sąjungos interesams.

            2 straipsnis
            Pozicijai, kurios Sąjungos vardu turi būti laikomasi pagal 1 straipsnį, turi būti taikoma sąlyga į SVP komiteto sprendimą įtraukti nuostatas, kuriomis užtikrinama, kad:

                        1.

                        jeigu nebūtų sudarytas Jungtinės Karalystės ir Sąjungos susitarimas dėl išstojimo, kuriuo būtų numatytas pereinamasis laikotarpis, Jungtinei Karalystei leidžiama deponuoti savo prisijungimo dokumentą PPO generaliniam direktoriui, jeigu ji tą atliktų:

                                    a)

                                    ne anksčiau kaip likus 30 dienų iki tos dienos, kai Jungtinė Karalystė nustos būti valstybe nare, ir

                                    b)

                                    per šešis mėnesius nuo SVP komiteto sprendimo priėmimo dienos, nebent tas komitetas pratęstų dokumento pateikimo laikotarpį;

                        2.

                        jeigu per 30 dienų nuo prisijungimo dokumento deponavimo Sąjunga SVP komitetui praneštų, kad Jungtinei Karalystei Peržiūrėta SVP ir toliau taikoma pagal Sąjungos teisę, laikoma, kad Jungtinė Karalystė nedeponavo prisijungimo dokumento 1994 m. SVP XXIV straipsnio 2 dalį ir Peržiūrėtos SVP XXII straipsnio 2 dalį.

            3 straipsnis
            Tuo atveju, jeigu Sąjungos teisė būtų toliau taikoma Jungtinei Karalystei ir Jungtinėje Karalystėje, Komisijai suteikiami įgaliojimai per 30 dienų nuo Jungtinės Karalystės prisijungimo dokumento deponavimo Sąjungos vardu pranešti SVP komitetui, kad Jungtinei Karalystei Peržiūrėta SVP ir toliau taikoma pagal Sąjungos teisę.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. vasario 22 d.

                  Tarybos vardu

                  Pirmininkas

               G. CIAMBA

            PRIEDAS

               ES SĄLYGOS DĖL JUNGTINĖS KARALYSTĖS INDIVIDUALAUS PRISIJUNGIMO PRIE SUTARTIES DĖL VIEŠŲJŲ PIRKIMŲ

            Jungtinės Karalystės atžvilgiu individualiai įsigaliojus Sutarčiai dėl viešųjų pirkimų:

                        —

                        pakeistos Sutarties Europos Sąjungos I priedėlio 1 priedo 2 skirsnio („ES valstybių narių centrinės valdžios perkančiosios organizacijos“) 1 punktas išdėstomas taip:

                                       „1.

                                       Lichtenšteino, Šveicarijos, Islandijos, Norvegijos, Nyderlandų (Arubos) ir Jungtinės Karalystės prekėms, paslaugoms, tiekėjams ir paslaugų teikėjams – ES valstybių narių visų centrinės valdžios perkančiųjų organizacijų rengiami viešieji pirkimai. Toliau pateikiamas orientacinis sąrašas.“;

                        —

                        pakeistos Sutarties Europos Sąjungos I priedėlio 6 priedo 2 skirsnis išdėstomas taip:

                           „Ši Sutartis taikoma 1 ir 2 prieduose nurodytų subjektų darbų koncesijos sutartims, nustatyta nacionaline tvarka sudaromoms su Islandijos, Lichtenšteino, Norvegijos, Nyderlandų (Arubos), Šveicarijos, Juodkalnijos ir Jungtinės Karalystės statybos paslaugų teikėjais, kai sutarties vertė yra ne mažesnė kaip 5 000 000 SST, ir su Korėjos statybos paslaugų teikėjais, kai sutarties vertė yra ne mažesnė kaip 15 000 000 SST.“;

                        —

                        pakeistos Sutarties Europos Sąjungos I priedėlio priedų pavadinimo „Europos Sąjunga“ ir pavadinimo „Europos Sąjunga“ pagal 1994 m. Sutartį išnaša apima šią išnašą:

                           „Visos šiuo metu Europos Sąjungos I papildymo prieduose pateiktos nuorodos į Jungtinės Karalystės perkančiąsias organizacijas ir perkančiuosius subjektus yra nebeaktualios.“